Document ID: /roh_data/filtered/fineweb-2-filterrobots_roh.jsonl.gz/50578

La Turitgaisa Sina Frei è adina stada en la gruppa da testa durant las set rundas. En la davosa runda ha ella surpiglià la testa e la finala battì en in sprint final piz a cup la Brita Evie Richards che gudogna argient. Bronz gudogna la Franzosa Pauline Ferrand-Prévot.
Buna prestaziun da las Svizras
Cun Linda Indergand e Jolanda Neff han duas ulteriuras svizras manchentà be per pauc ina medaglia en la cursa da short track ch’ha cuzzà bun 20 minutas. Indergand è vegnida quarta, duas secundas davos Sina Frei. Jolanda Neff, la campiunessa olimpica da Tokio, ha terminà la cursa sin plazza 5. Cun Alessandra Keller sco 10avla ha ina quarta svizra terminà la cursa sut ils top 10.
Surpraisa tar ils umens
Christopher Blevins ha gudagnà a moda surprendenta la cursa da short track dals umens. L’American ha battì en in sprint final il favurit brasilian Henrique Avancini che gudogna argient ed il Tudestg Maximilian Brandl che gudogna bronz. Per Blevins èsi gia la segunda medaglia al campiunadi mundial a Val di Sole. En la cursa da staffetta avev'el gudagnà cun ses collegas d'equipa la medaglia d'argient.
Filippo Colombo sut ils top 10
Ina buna prestaziun ha er il sulet svizzer a la partenza, Filippo Colombo, mussà. Il Tessinais è vegnì 8avel cun in retard da 21 secunda sin Christopher Blevins. Nino Schurter e Mathias Flückiger han dà forfait per questa cursa da short track. Els mettan cumplainamain il focus sin la cursa roiala da cross country nua ch’omadus audan tar ils favurits da medaglia.